กรณ์ปัดออกมาตรการภาษีสกัดเงินไหลเข้า
รมว.คลัง เผยรัฐบาลไม่มีแนวคิดออกมาตรการภาษีสกัดเงินทุนไหลเข้า
15 ต.ค. 2553

รมว.คลัง เผยรัฐบาลไม่มีแนวคิดออกมาตรการภาษีสกัดเงินทุนไหลเข้า
นายกรณ์ จาติกวณิช รมว.คลัง  กล่าวว่า  รัฐบาลจะไม่ออกมาตรการภาษีใดๆ เพื่อควบคุมเหรือสกัดเงินทุนที่ไหลเข้ามา  และคาดว่าแนวโน้มเงินบาทก็ยังแข็งค่าต่อเนื่อง ตามทิศทางค่าเงินดอลลาร์สหรัฐที่ยังอ่อนค่าลงจากผลของนโยบายกระตุ้นเศรษฐกิจประเทศสหรัฐอเมริกา ฉะนั้น ไทยก็ค่อนข้างลำบากจากสถานการณ์ดังกล่าว เพราะเป็นประเทศพึ่งพาผู้ส่งออก 
แต่อย่างไรก็ตาม ไม่ควรห่วงเรื่องอัตราแลกเปลี่ยนวันต่อวัน แต่จะต้องเร่งปรับตัวเพื่อรองรับการเปลี่ยนแปลงที่จะเกิดขึ้น  ได้แก่การพัฒนาสินค้ามีคุณภาพมากขึ้น
"รัฐบาลจะไม่มีมาตรการภาษีใดๆเพื่อควบคุมเงินไหลเข้า ถ้าจะทำก็ต้องออกกฎหมายใหม่ แต่เราจะไม่ทำอะไรโดยที่ไม่ฟังคำแนะนำจากธนาคารแห่งประเทศไทย"นายกรณ์ กล่าว 
สำหรับมาตรการดูแลเงินทุนไหลเข้าเป็นหน้าที่ของธนาคารแห่งประเทศไทย(ธปท.) แต่หน้าที่ในการดูแลผู้ที่ได้รับผลกระทบนั้น เป็นหน้าที่ของกระทรวงการคลัง
รมว.คลัง กล่าวว่า จากที่รัฐบาลได้ออกมาตรการเพื่อมาดูแลภาคธุรกิจส่งออก ก็ได้รับเสียงตอบรับที่ดีจากกลุ่มเป้าหมาย โดยเฉพาะจากภาคธุรกิจส่งออกขนาดเล็ก ซึ่งทางกระทรวงการคลังก็จะเร่งรัดเกี่ยวกับระเบียบปฎิบัติจากสถาบันการเงินรัฐ เพื่อไม่ให้เกิดความสับสนและขั้นตอนในการเข้าถึงวงเงิน
"เราออกมาตรการไม่ได้มีเป้าหมายควบคุมเงินบาท  เป็นเรื่องของแบงก์ชาติ แต่ออกมาเพื่อช่วยเหลือคนที่ช่วยตัวเองไม่ได้"นายกรณ์ กล่าว 
รมว.คลัง กล่าวว่า รัฐบาลเป็นห่วงสำหรับผลกระทบที่จะเกิดขึ้นกับระบบเศรษฐกิจจากกรณีที่เงินทุนไหลเข้าและทำให้เงินบาทแข็งค่า แต่เรายืนยันว่า สถานการณ์ที่เกิดขึ้น จะไม่ทำให้เกิดวิกฤตเศรษฐกิจเหมือนปี 2540 โดยขณะนี้เงินบาทเคลื่อนไหวไปตามภาวะเศรษฐกิจและตามตลาดอื่นๆ ซึ่งเงินบาทก็ยังอ่อนกว่าเงินเยน  เพียงแต่แข็งค่าถ้าเทียบกับเงินดอลลาร์